LV Eiropas Savienības Oficiālais Vēstnesis L 163/22

KOMISIJAS LĒMUMS

(2007. gada 19. jūnijs)

par haloksifopa-R neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela

(izziņots ar dokumenta numuru K(2007) 2548)

(Dokuments attiecas uz EEZ)

(2007/437/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir šīs direktīvas I pielikuma sarakstā neiekļautas darbīgās vielas, kas pēc izziņošanas dienas ir pieejamas tirgū jau vismaz divus gadus, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un Komisijas Regulā (EK) Nr. 703/2001 (3) paredzēti sīki izstrādāti noteikumi par to, kā īstenot Direktīvas 91/414/EEK 8. panta 2. punktā minētās darba programmas otro posmu, un izveidots to darbīgo vielu saraksts, kuras jāizvērtē sakarā ar iespējamību tās iekļaut Direktīvas 91/414/EEK I pielikumā. Haloksifops-R ir minētajā sarakstā.

(3) Haloksifopa-R iedarbība uz cilvēku veselību un vidi ir novērtēta saskaņā ar Regulas (EK) Nr. 451/2000 un Regulas (EK) Nr. 703/2001 noteikumiem attiecībā uz vairākiem izmantošanas veidiem, ko ierosinājis pieteikuma iesniedzējs. Turklāt minētajās regulās ir izraudzītas ziņotājas dalībvalstis, kuru pienākums ir iesniegt Eiropas Pārtikas nekaitīguma iestādei (EPNI) attiecīgos novērtējuma ziņojumus un ieteikumus saskaņā ar Regulas (EK) Nr. 451/2000 8. panta 1. punktu. Attiecībā uz haloksifopu-R ziņotāja dalībvalsts bija Dānija, un visa vajadzīgā informācija tika iesniegta 2003. gada 21. novembrī.

(4) Dalībvalstu un EPNI speciālisti pārskatīja novērtējuma ziņojumu un 2006. gada 28. jūlijā iesniedza Komisijai EPNI secinājumu veidā par speciālistu veikto darbīgās vielas haloksifopa-R pesticīdu riska novērtējuma pārskatīšanu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un 2006. gada 24. novembrī to pabeidza kā Komisijas pārskata ziņojumu par haloksifopu-R.

(5) Šīs darbīgās vielas novērtēšanas gaitā radās bažas par vairākiem aspektiem. Nebija iespējams izdarīt secinājumus par riska novērtējumu attiecībā uz gruntsūdeņu piesārņojumu. Konkrētāk, tika konstatēts, ka haloksifopa-R izmantošana pieteikuma iesniedzēja ierosinātajos veidos izraisa vairāku noturīgu metabolītu rašanos, kuri var viegli iekļūt gruntsūdeņu virsmā, un tādējādi tie varētu izraisīt negatīvu ietekmi uz dzeramo ūdeni. Minētie fakti radīja jautājumus, kurus nevar atrisināt, pamatojoties uz pieteikuma iesniedzēja datiem, ko tas sniedza likumīgajos termiņos. Turklāt, ņemot vērā pieejamos datus, joprojām pastāv bažas par riska novērtējumu attiecībā uz zīdītājiem. Tāpēc, pamatojoties uz pieejamo informāciju, nevarēja izdarīt secinājumu, ka haloksifops-R atbilst kritērijiem, lai to iekļautu Direktīvas 91/414/EEK I pielikumā.

(6) Komisija aicināja ziņotāju dalībvalsti iesniegt komentārus par speciālistu veiktās pārskatīšanas rezultātiem un par to, vai darbīgo vielu turpmāk atļaut vai neatļaut. Ziņotāja dalībvalsts iesniedza komentārus, kas tika rūpīgi pārbaudīti. Tomēr, neskatoties uz minētajiem argumentiem, iepriekšminētās bažas joprojām pastāv, un, pamatojoties uz informāciju, ko iesniedza un novērtēja Eiropas Pārtikas nekaitīguma iestādes speciālistu sanāksmēs, veiktie novērtējumi neliecina, ka, ņemot vērā ierosinātos lietošanas nosacījumus, haloksifopu-R saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tāpēc haloksifops-R nav jāiekļauj Direktīvas 91/414/EEK I pielikumā.

(8) Jāveic pasākumi, lai atļaujas augu aizsardzības līdzekļiem, kuros ir haloksifops-R, noteiktā laika posmā tiktu atsauktas un netiktu pagarinātas un lai šādiem augu aizsardzības līdzekļiem netiktu dotas jaunas atļaujas.

(9) Papildu laikposms, ko dalībvalsts piešķir to augu aizsardzības līdzekļu krājumu realizācijai, glabāšanai, laišanai tirgū un lietošanai, kuros ir haloksifops-R, jāierobežo līdz 12 mēnešiem, ļaujot esošos krājumus izlietot viena nākamā augšanas perioda laikā.

(10) Šis lēmums neierobežo iespēju iesniegt pieteikumus attiecībā uz haloksifopu-R saskaņā ar Direktīvas 91/414/EEK 6. panta 2. punkta noteikumiem ar nolūku to iekļaut minētās direktīvas I pielikumā.

(11) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Haloksifopu-R neiekļauj darbīgo vielu sarakstā Direktīvas 91/414/EEK I pielikumā.

2. pants

Dalībvalstis nodrošina, ka:

a) atļaujas augu aizsardzības līdzekļiem, kuri satur haloksifopu-R, atsauc 2007. gada 19. decembrī;

b) no šā lēmuma publicēšanas dienas netiek piešķirtas un pagarinātas atļaujas augu aizsardzības līdzekļiem, kas satur haloksifopu-R.

3. pants

Papildu laikposmam, ko piešķir dalībvalsts saskaņā ar Direktīvas 91/414/EEK 4. panta 6. punktu, jābūt iespējami īsam un jābeidzas ne vēlāk kā 2008. gada 19. decembrī.

4. pants

Šis lēmums ir adresēts dalībvalstīm.

Briselē, 2007. gada 19. jūnijā Komisijas vārdā — Komisijas loceklis Markos KYPRIANOU

(1) OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2007/31/EK (OV L 140, 1.6.2007., 44. lpp.).

(2) OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).

(3) OV L 98, 7.4.2001., 6. lpp.

(4) EFSA Scientific Report (2006) 87, 1-96. Conclusion regarding the peer review of pesticide risk assessment of haloxyfop-R.